मंडी में रेलवे ओवर ब्रिज नहीं बना ताे रोकी जाएगी ट्रेन: कमलेश कटारे
मंडी में रेलवे ओवर ब्रिज का निर्माण कार्य पिछले दो सालों से रुका हुआ है। इससे लोगों को परेशानी होती है। साथ ही ट्रेन के आने पर मंडी फाटक पर जाम के हालात निर्मित हो जाते हैं। इसके बाद भी ब्रिज का निर्माण पूर्ण नहीं किया जा रहा है। अगर शीघ्र ही ब्रिज का निर्माण कार्य शुरू नहीं किया गया तो कांग्रेस ट्रेन रोकने के लिए विवश होगी। यह बातें मंगलवार को गल्ला मंडी गेट पर आयोजित एक दिवसीय धरना प्रदर्शन में जिला कांग्रेस कमेटी उपाध्यक्ष कमलेश कटारे ने कही। इस मौके पर बड़ी संख्या में कांग्रेस कार्यकर्ता उपस्थित थे।
एक दिवसीय धरना प्रदर्शन कार्यक्रम के दौरान श्री कटारे ने कहा कि शहरवासियों की मांग पर ओवर ब्रिज का निर्माण पूर्व में शुरू किया गया था। दो वर्ष से अधिक का समय हो गया है, लेकिन ब्रिज का काम बंद पड़ा है। इससे नगर सहित क्षेत्र के किसान, नागरिक आए दिन रेलवे फाटक पर जाम लगने से परेशान होते हैं। उन्होंने कहा कि शीघ्र ही ओवर ब्रिज का निर्माण नहीं किया गया तो कांग्रेस रेल रोको, शहर बंद, हस्ताक्षर अभियान और भूख हड़ताल करने को विवश होगी।
ब्लाक कांग्रेस कमेटी के ब्लाक अध्यक्ष ओम वर्मा ने कहा कि पूर्व में ओवर ब्रिज के निर्माण को लेकर रेलवे मंत्री, सांसद को कई बार ज्ञापन दिया जा चुका है। इसके बाद भी कोई सुनवाई नहीं हो रही है। धरना प्रदर्शन कार्यक्रम में प्रदेश कांग्रेस सचिव राहुल यादव, वरिष्ठ कांग्रेस नेता धर्मेंद्र ठाकुर, ब्लाक कांग्रेस कमेटी अध्यक्ष ओम वर्मा, पार्षद राम प्रकाश चौधरी, विवेक राठौर, रमेश राठौर, नरेंद्र खंगराले, आरती खंगराले, ओमकार यादव, डॉ. अनीश खान उपस्थित थे।
hin_Deva hin_Deva hin_Deva hin_Deva